Kommer oor plasing van gesondheidspraktisynsArgieffoto (Foto; DarkoStojanovic, Pixabay) Solidariteit Jeug, die jeugvleuel van die vakbond Solidariteit, het Donderdag sy kommer uitgespreek oor die plasingsproses wat die departement van gesondheid volg om afgestudeerde gesondheidspraktisyns vir die jaar 2019 by hospitale te plaas. “Dié proses moes al in 2018 afgehandel gewees het, maar talle dokters, verpleegsters, tandartse en ander gesondheidspraktisyns wat pas afgestudeer het, is steeds nie geplaas nie, en dit meer as ŉ week nadat hulle moes begin werk,” het Paul Maritz, die koördineerder van Solidariteit Jeug, gesê. Volgens Maritz is dit ontstellend dat ŉ land soos Suid-Afrika, wat so ŉ enorme behoefte aan opgeleide mediese personeel ondervind, afgestudeerde gesondheidspraktisyns op dié manier hanteer. “In sommige gevalle moes hulle honderde kilometer verder heen verhuis, net om te verneem dat daar nie poste vir hulle is nie, al was hul plasing só aangedui op die nasionale stelsel.” Maritz sê volgens bekommerde ouers wat Solidariteit Jeug gekontak het, daag hul kinders by die betrokke hospitaal of gesondheidsentrum in ŉ spesifieke distrik op waar hulle volgens die ICSP-stelsel geplaas is, maar dan weet die owerhede daar niks van die plasing nie, en kan hulle nie begin werk nie omdat daar nie ŉ werkskontrak is nie. Maritz beklemtoon dat hierdie afgestudeerdes teen 15 Januarie geplaas moet wees, anders word dié poste gevul en moet die betrokke kandidate heraansoek doen om later vanjaar, of selfs eers in 2020, geplaas te word. “Solidariteit Jeug doen ŉ beroep op die nasionale departement van gesondheid om die krisis-situasie so spoedig moontlik op te los sodat geen opgeleide persoon in die mediese veld maande lank benadeel word nie. Talle mense soek tans na antwoorde en ons eie kommunikasie met die departement van gesondheid was tot dusver onsuksesvol,” sê hy. “Alhoewel daar heelwat gewag gemaak is van ŉ nuwe begin, wil dit voorkom of die resultate maar net dieselfde as verlede jaar is.” Solidariteit Jeug het diegene wat hierdeur geraak word, aangemoedig om ŉ e-pos na [email protected] te stuur.